O S N U T E K

Na podlagi 9. člena Zakona o društvih (Uradni list RS, št. 64/2011 – uradno prečiščeno besedilo) je Slovensko muzejsko društvo na svojem letnem zboru članov dne ………….. sprejelo naslednji

**STATUT SLOVENSKEGA MUZEJSKEGA DRUŠTVA**

**I. TEMELJNE DOLOČBE**

**1. člen**

Slovensko muzejsko društvo (v nadaljevanju besedila: društvo) je prostovoljno, samostojno in nepridobitno stanovsko združenje slovenskih muzejskih in galerijskih delavcev, ki se združujejo zaradi uresničevanja svojih strokovnih interesov.

Pod pogoji iz tega statuta se lahko kot ljubitelji muzejev včlanijo tudi drugi občani in tujci.

**2. člen**

Ime društva je: Slovensko muzejsko društvo. Ime društva v angleščini je: Museum Society of Slovenia.

Skrajšano ime društva je: Društvo SMD.

Sedež društva je v Ljubljani. Naslov sedeža društva je Prešernova cesta 20, 1000 Ljubljana.

Društvo je pravna oseba zasebnega prava.

**3. člen**

Društvo ima pečat pravokotne oblike z besedilom: Slovensko muzejsko društvo.

**II. NAMEN, CILJI IN DEJAVNOST DRUŠTVA**

**4. člen**

Namen društva je razvoj in popularizacija muzejske stroke in kulturne dediščine ter uveljavljanje muzejske poklicne etike.

**5. člen**

Cilji društva so zlasti:

* združevanje muzejskih in galerijskih strokovnih delavcev v interesu razvoja stroke,
* popularizacija dejavnosti varstva naravne in kulturne dediščine,
* uveljavljanje poklicnega profila muzejskega in galerijskega strokovnega delavca,
* strokovno izpopolnjevanje in izobraževanje muzejskih in galerijskih strokovnih delavcev,
* razvoj muzejske stroke,
* pomoč zakonodajalcu in ustanoviteljem muzejev pri reševanju vprašanj, povezanih s stroko,
* analize in raziskave, povezane z nameni združenja,
* vzpodbujanje stikov in sodelovanja s sorodnimi društvi in drugimi institucijami v Sloveniji in v tujini.

**6. člen**

Zaradi uresničevanja ciljev iz prejšnjega člena društvo opravlja naslednje naloge:

* načrtuje in izvaja aktivnosti društva in spremlja rezultate,
* organizira konference, posvete, seminarje, strokovna in poljudna predavanja, okrogle mize, tečaje in razstave za izpopolnjevanje in izobraževanje muzejskih strokovnih delavcev in za popularizacijo dejavnosti varstva naravne in kulturne dediščine,
* izdaja strokovne, znanstvene in poljudne publikacije, so-izdaja muzejsko glasilo *Argo,*
* izvaja raziskovalno dejavnost s področja dejavnosti društva,
* podeljuje Valvasorjeve nagrade, priznanja in diplome za izjemne dosežke na področju muzejstva,
* organizira sestanke (okrogle mize, strokovna srečanja) članov društva zaradi reševanja odprtih strokovnih vprašanj,
* organizira strokovne ekskurzije, športna in družabna srečanja svojih članov,
* pomaga muzejskim strokovnim delavcem - članom društva, da se udeležujejo strokovnih srečanj v Sloveniji in v tujini,
* izvaja druge naloge v skladu z namenom in cilji društva.

**7. člen**

Glavna dejavnost društva, ki jo jo je Agencija Republike Slovenije za javnopravne evidence in storitve določila skladno z Zakonom o poslovnem registru, je 94.120 Dejavnost strokovnih združenj.

Dejavnosti, ki jih društvo opravlja kot pridobitno dejavnost, so:

* 58.110 Izdajanje knjig
* 58.140 Izdajanje revij in druge periodike
* 58.190 Drugo založništvo
* 63.990 Drugo informiranje
* 68.200 Oddajanje in obratovanje lastnih ali najetih nepremičnin
* 70.210 Dejavnost stikov z javnostjo
* 72.200 Raziskovalna in razvojna dejavnost na področju družboslovja in humanistike izobraževanja.
* 73.120 Posredovanje oglaševalskega prostora
* 74.900 Drugje nerazvrščene strokovne in tehnične dejavnosti, v okviru katerih društvo opravlja dejavnost drugo strokovno in znanstveno svetovanje s področja muzejske stroke
* 82.300 Organiziranje razstav, sejmov, srečanj
* 85.590 Drugje nerazvrščeno izobraževanje, izpopolnjevanje in usposabljanje
* 91.030 Varstvo kulturne dediščine

Opravljanje pridobitne dejavnosti lahko društvo pogodbeno prenese na zunanjega strokovnjaka - fizično osebo, ali pa na pravno osebo.

Za doseganje namena in ciljev lahko društvo ustanovi gospodarsko družbo.

**III. ČLANSTVO**

**8. člen**

Članstvo v društvu je osebno.

**Vrste članov, ljubitelji muzeja**

**9. člen**

Društvo združuje redne in častne člane ter ljubitelje muzejev.

Redni člani društva so lahko osebe, ki so:

* muzejski delavci, kot jih opredeljuje statut ICOM,
* upokojeni muzejski delavci.

Naziv častnega člana društva se lahko podeli osebi z izrednimi zaslugami za razvoj muzejske stroke in za delo v društvu.

Ljubitelji muzejev so osebe, ki podpirajo dejavnost in cilje društva zaradi svojih ljubiteljskih interesov.

Tujci so lahko redni člani društva pod pogoji iz 2. odstavka tega člena.

**Pridobitev statusa člana oziroma ljubitelja**

**10. člen**

Redni član se včlani z društvo tako, da:

* poda pristopno izjavo,
* plača vpisnino in letno članarino.

Ljubitelj muzeja se včlani v društvo tako, da:

* poda pristopno izjavo,
* plača letni prispevek za ljubitelje.

O včlanitvi v društvo odloča izvršni odbor društva.

Naziv častnega člana podeljuje zbor članov na predlog izvršnega odbora. Za častnega člana je lahko imenovana oseba, ki je pomembno prispevala in še prispeva k razvoju in ugledu muzejske stroke. Častni član je lahko tako slovenski kot tudi tuj polnoletni državljan. Pisno pobudo za častno članstvo lahko poda katerikoli organ društva ali najmanj trije člani društva.

O sprejemu tujca v redno članstvo društva odloča izvršni odbor društva. Za včlanitev tujca veljajo enaki pogoji, kot za rednega člana. Smiselno enako velja tudi glede ljubiteljev muzeja.

**Redni člani**

**11. člen**

Redni člani društva imajo pravico, da:

* odločajo o delu društva in njegovih organov ter predlagajo potrebne ukrepe v zvezi z delovanjem društva,
* volijo in so voljeni v organe društva ter sodelujejo pri delu organov društva,
* pod pogoji, ki jih določi zbor članov, prejemajo društvene publikacije,
* sodelujejo pri vseh oblikah društvenih aktivnosti,
* so seznanjeni s programom poslovanja društva ter njegovim finančno materialnem poslovanju,
* se lahko pritožijo zoper odločitve organov društva,
* uživajo druge pravice in ugodnosti, ki jih društvo nudi svojim članom.

Redni člani društva imajo dolžnost, da:

* sodelujejo pri uresničevanju ciljev in nalog društva skladu s tem statutom in drugimi akti društva,
* izvršujejo sklepe organov društva,
* plačujejo članarino po sklepih zbora članov.

**Častni člani**

**12. člen**

Častni člani uresničujejo svoje pravice in izpolnjujejo svoje dolžnosti v skladu z določili prejšnjega člena, s tem da ne plačujejo članarine. Društvene publikacije prejemajo brezplačno.

Če oseba, ki se ji podeli naziv častnega člana, ni član društva, nima pravice odločanja.

**Ljubitelji muzejev**

**13. člen**

Ljubitelji muzejev imajo pravico, da:

* brezplačno ali po znižani ceni vstopnice obiskujejo slovenske muzeje in galerije,
* se udeležujejo strokovnih ekskurzij, predavanj in drugih aktivnosti, ki jih organizira društvo,
* uživajo druge pravice in ugodnosti, ki jih društvo nudi ljubiteljem muzejev po sklepu izvršnega odbora.

Ljubitelji muzejev imajo dolžnost, da:

* spoštujejo določbe statuta društva,
* plačujejo članarino,
* promovirajo muzejsko društvo in ohranjanje kulturne dediščine.

**Prenehanje statusa člana oziroma ljubitelja**

**14. člen**

Članstvo v društvu preneha:

* z izstopom iz društva; član prostovoljno izstopi iz društva, če izvršnemu odboru pošlje pisno izjavo o izstopu, v tem primeru nima pravice do povračila članarine za tekoče leto,
* z izključitvijo zaradi hujših kršitev določb tega statuta in poklicne etike,
* z brisanjem iz članstva zaradi neplačevanja članarine v obdobju dveh let,
* s smrtjo,
* s prenehanjem delovanja društva.

Določbe prejšnjega odstavka se smiselno uporabljajo tudi za ljubitelje društva.

**Evidence članstva in varstvo osebnih podatkov**

**15. člen**

Po včlanitvi se člana oziroma ljubitelja vpiše v evidenco članov oziroma ljubiteljev društva.

Evidenca članov oziroma ljubiteljev društva obsega:

* evidenco vpisov, ločeno po skupinah,
* evidenco izbrisov, ločeno po skupinah.

Društvo za potrebe vodenja evidenc in za izvajanje dejavnosti društva vodi zbirko osebnih podatkov članov društva in ljubiteljev muzeja, ki vsebuje ime in priimek, naslov prebivališča in kontaktne podatke (naslov stalnega in začasnega bivališča, kontaktni telefon, elektronski naslov). Navedene podatke društvo pridobi od člana oziroma ljubitelja na podlagi izpolnjene pristopne izjave.

Z evidencami upravlja častno razsodišče, ki o stanju članstva poroča organom društva. Častno razsodišče upravlja tudi z zbirko osebnih podatkov.

**IV. UPRAVLJANJE IN ZASTOPANJE DRUŠTVA**

**Organi društva**

**16. člen**

Organi društva so:

* zbor članov,
* izvršni odbor,
* nadzorni odbor,
* častno razsodišče,
* predsednik in podpredsednik društva.

Mandat organov društva je štiri leta. Člani organov so lahko ponovno izvoljeni za naslednje mandatno obdobje.

O odločitvah lahko glasujejo le člani organa, ki so redni člani društva. Vsak član ima en glas.

Član posameznega organa ne more hkrati biti član drugega organa, razen če ta statut ne določa drugače.

Organi društva so za svoje delo odgovorni zboru članov.

Poleg navedenih organov ima društvo lahko tudi sekretarja društva, ki ga na predlog predsednika potrdi IO.

**Zbor članov**

**17. člen**

Zbor članov je najvišji organ društva, ki odloča o najpomembnejših vprašanjih delovanja društva. Sestavljajo ga vsi člani društva.

**18. člen**

Zbor članov:

* sprejema statut društva in njegove spremembe in dopolnitve,
* sprejme načrt in program dela društva,
* sprejema odločitve in smernice za delo društva,
* potrjuje vse odločitve, povezane s premoženjem društva, vključno z nakupom in prodajo nepremičnega premoženja,
* potrjuje finančni načrt in zaključni račun društva,
* voli in razrešuje predsednika in podpredsednika, člane izvršnega in nadzornega odbora ter častnega razsodišča in sprejema poročila o njihovem delu,
* odloča o povezovanju, vključevanju in sodelovanju združenja z drugimi sorodnimi društvi in združenji ter organizacijami,
* odloča o statusnih spremembah društva,
* odloča o prošnjah in pritožbah zoper odločitve drugih organov društva,
* podeljuje status častnega člana društva,
* določa temeljno vsebinsko zasnovo svojih glasil,
* daje obvezno razlago statuta,
* na predlog izvršilnega odbora odloča o višini članarine za redne člane in o prispevku za ljubitelje muzeja,
* sprejema akte društva, razen če s tem statutom ni določena, da jih sprejema izvršni odbor,
* dokončno odloča o izključitvi člana iz društva,
* odloča o sedežu društva,
* odloča o prenehanju društva,
* odloča drugih zadevah, ki jih predlagajo organi in člani društva v skladu z zakonom, statutom, drugimi akti društva in sprejetimi sklepi zbora članov.

**19. člen**

Redni zbor članov sklicuje predsednik društva po sklepu izvršnega odbora praviloma enkrat letno, najkasneje do konca meseca marca.

Izredni zbor članov skliče predsednik društva po sklepu izvršnega odbora, na zahtevo najmanj ene petine članov ali na zahtevo nadzornega odbora.

**20. člen**

Predsednik društva po sklepu izvršnega odbora določi predlog dnevnega reda zbora članov in o tem obvesti člane društva najkasneje 15 dni pred zborom.

Člani imajo pravico predlagati spremembe in dopolnitve dnevnega reda najkasneje 8 dni pred zborom.

Zbor članov z glasovanjem določi dokončni dnevni red.

**21. člen**

Zbor članov vodi predsednik društva do izvolitve delovnega predsedstva.

O poteku zbora članov in o sprejetih sklepih se vodi zapisnik, ki ga podpišejo delovni predsednik, zapisnikar in dva overitelja.

**22. člen**

Zbor članov je sklepčen, če je navzočih najmanj polovica rednih članov društva. Če ob začetku zbora članov ni zagotovljena navzočnost najmanj polovice rednih članov, se začetek zbora prestavi za 15 minut, po preteku tega časa pa zbor članov veljavno odloča, če je prisotnih najmanj 30 rednih članov.

**23. člen**

Sklepi zbora članov se sprejemajo z večino glasov navzočih rednih članov društva.

Sklep o prenehanju društva se sprejme z dvotretjinsko večino navzočih rednih članov društva ob navzočnosti najmanj tretjine vseh rednih članov društva.

Če zbor članov ne določi drugače, se sprejemajo sklepi in opravijo volitve organov društva z javnim glasovanjem.

**24. člen**

Delovanje zbora članov se lahko podrobneje uredi s poslovnikom.

**Izvršni odbor**

**25. člen**

Izvršni odbor (v nadaljevanju IO) je izvršilni organ društva, ki opravlja organizacijska, strokovno-tehnična in administrativna dela ter vodi delo društva med dvema zboroma članov po programu in v skladu s smernicami oziroma sklepi, ki jih je sprejel zbor članov. Za svoje delo je odgovoren zboru članov.

IO sestavlja sedem članov, in sicer:

* predsednik društva, ki je tudi predsednik IO,
* podpredsednik,
* in pet članov, od katerih je eden lahko nepoklicni sekretar društva.

**26. člen**

IO društva:

* določa delovni program in finančni načrt društva, ga posreduje v sprejem zboru članov in skrbi za njegovo izvrševanje,
* sprejema zaključni račun, ki ga posreduje v potrditev zboru članov,
* upravlja finančno materialno poslovanje in premoženje društva v skladu s smernicami in odločitvami zbora članov,
* skrbi za realizacijo sklepov zbora članov,
* izvaja smernice, ki jih za delo društva sprejema zbor članov,
* vodi in organizira delovanje društva med dvema zboroma članov,
* koordinira delo organov društva,
* pripravlja predloge aktov društva in jih sprejema tiste, če ni s tem statutom drugače določeno,
* upravlja s premoženjem društva in z njim razpolaga v skladu s tem statutom, pozitivnimi predpisi in sklepi zbora članov,
* skrbi za stike in sodelovanje s sorodnimi društvi doma in v tujini,
* daje mnenja o vseh vprašanjih, ki zadevajo muzejsko stroko na lastno pobudo ali na prošnjo pristojnih organov in pravnih ter fizičnih oseb,
* na predlog komisije za podeljevanje Valvasorjeve nagrade in priznanj potrjuje odličja,
* sprejema finančni načrt in zaključni načrt in ju daje v potrditev zboru članov; skrbi za materialno in finančno poslovanje društva,
* odloča o včlanitvi rednih članov in ljubiteljev muzejev v društvo,
* zboru članov predlaga podelitev statusa častnega člana društva,
* zboru članov predlaga višino članarine in višino letnega prispevka za ljubitelje muzeja,
* odloča o izbrisu članov in ljubiteljev muzeja zaradi neplačane članarine,
* imenuje in razrešuje sekretarja,
* imenuje volilno komisijo in druge komisije ali delovna telesa,
* odloča o sklepanju pogodb o zaposlitvi,
* odloča o spremembi poslovnega naslova sedeža društva,
* odloča o celostni grafični podobi društva,
* odloča o sklepanju najemnih pogodb za oddajo nepremičnin, ki so v lasti društva,
* pripravlja poročila o svojem delu,
* opravlja druge naloge v skladu s tem statutom, drugimi akti društva in odločitvami zbora članov.

**27. člen**

IO se sestaja po potrebi, najmanj pa dvakrat letno. Njegove seje sklicuje predsednik društva.

Seja je sklepčna, če je na njej navzočih več kot polovica članov. IO odloča z večino glasov navzočih članov.

Seje IO so javne, razen če glede posamezne točke dnevnega reda ne odloči drugače.

IO ima lahko tudi dopisne seje.

O poteku zbora članov in o sprejetih sklepih se vodi zapisnik.

IO lahko svoje delo podrobneje uredi s poslovnikom.

**Nadzorni odbor**

**28. člen**

Nadzorni odbor sestavljajo trije člani, ki izmed sebe izvolijo predsednika.

Nadzorni odbor:

* spremlja delo vseh organov društva,
* spremlja uresničevanje programa društva in sklepov zbora članov,
* nadzoruje zakonitost poslovanja društva in gospodarno ter namensko uporabo sredstev društva,
* nadzoruje finančno in materialno poslovanje društva,
* nadzoruje izpolnjevanje dolžnosti in varstvo pravic članov društva ter varovanje interesov društva,
* o svojem delu poroča zboru članov društva.

Nadzorni odbor je za svoje delo odgovoren zboru članov.

**29. člen**

Predsednik nadzornega odbora sklicuje seje, vodi delo odbora in poroča o delu zboru članov. Nadzorni odbor veljavno odloča z večino glasov.

Nadzorni odbor se sestaja po potrebi, vendar najmanj enkrat letno.

Nadzorni odbor lahko svoje delo podrobneje uredi s poslovnikom.

**30. člen**

Pred sprejemom zaključnega računa oziroma letnega poročila nadzorni odbor poda poročilo o tem, ali so poslovne knjige vodene v skladu z računovodskimi standardi za društva in ali so presežki prihodkov nad odhodki porabljeni za opravljanje nepridobitnih nalog društva.

**Častno razsodišče**

**31. člen**

Častno razsodišče društva sestavljajo trije člani, ki izmed sebe izvolijo predsednika.

Častno razsodišče obravnava kršitve tega statuta in drugih aktov društva, ki jih storijo člani društva, izreka disciplinske ukrepe, ter upravlja z evidencami iz 15. člena tega statuta.

**32. člen**

Pri odločanju o ukrepu častno razsodišče upošteva težo kršitve in morebitne posledice, ki jih ima kršitev na ugled društva.

Disciplinski ukrepi so:

* opomin, ki se izreče v obliki pisnega obvestila kršitelju,
* javni opomin, ki se objavi na spletni strani društva,
* izključitev iz društva, ki se izvrši z izbrisom iz članstva.

Zoper odločitev častnega razsodišča lahko prizadeta oseba vloži pritožbo v roku 8 dni od prejema pisne odločitve častnega razsodišča. O pritožbi zoper izrečeni disciplinski ukrep odloča zbor članov društva.

Odločitev zbora članov je dokončna in zoper njo ni pravnega sredstva. Odločitev se izvrši, ko postane dokončna. O izbrisu iz članstva oziroma seznama ljubiteljev muzeja se izbrisane pisno obvesti.

Častno razsodišče sestavlja letna poročila o postopkih in izrečenih ukrepih. Prav tako sestavlja tudi poročila o članstvu.

**Predsednik in podpredsednik društva**

**33. člen**

Zastopnik združenja je predsednik društva, ki ga izvoli zbor članov. Predsednik društva je hkrati tudi predsednik IO.

Predsednik zastopa in predstavlja društvo v pravnem prometu ter pred državnimi organi in organizacijami v državi in tujini. Pri opravljanju poslov je samostojen.

Predsednik je odgovoren za zakonitost in strokovnost dela društva v skladu s statutom in drugimi akti društva ter pravnim redom Republike Slovenije.

Predsednika društva izvoli zbor članov za dobo štirih let. Po poteku mandata je lahko ponovno izvoljen.

**34. člen**

Pristojnosti predsednika so:

* organizira ter vodi delo in poslovanje društva,
* sklicuje zbor članov,
* izvršuje odločitve in sklepe, ki jih sprejmeta občni zbor in IO,
* pripravlja predlog finančnega in poslovnega načrta in posamične odločitve v zvezi z njegovo izvršitvijo ter daje o njih mnenje in predloge; skupaj z IO pripravi predlog zaključnega računa,
* sodeluje pri delu organov društva,
* podpisuje akte društva, ki jih sprejmejo zbor članov in IO,
* podpisuje pogodbe ter računovodske, finančne in bančne listine,
* skrbi za zakonitost dela društva,
* skrbi za pravilno materialno poslovanje in ravnanje s premoženjem društva,
* skrbi za namenskost porabe sredstev društva, določene z letnim finančnim načrtom,
* najmanj enkrat letno poroča zboru članov,
* opravlja druge v skladu s predpisi, tem statutom, drugimi akti in odločitvami organov društva.

V primeru daljše odsotnosti, ko je odsoten tudi podpredsednik, kot tudi v drugih utemeljenih primerih, lahko predsednik del svojih pooblastil ali pa pooblastilo za opravo določene naloge prenese na drugega člana IO. V pisnem pooblastilu navede vrsto, obseg in trajanje pooblastil, ki jih prenaša.

**35. člen**

Društvo ima podpredsednika, ki ob izkazani odsotnosti predsednika zastopa društvo z enakimi pooblastili, kot jih ima predsednik društva. Glede podpredsednika se smiselno uporabljajo določbe 33. in 34. člena.

**Sekretar društva**

**36. člen**

Sekretar društva opravlja strokovna in organizacijsko administrativna dela društva, skrbi za evidence združenja, skrbi za koordinacijo med organi društva in v skladu s pooblastilom, ki mu ga da predsednik društva, izvaja naloge iz pristojnosti predsednika brez pravice odločanja.

Sekretar društva je lahko redni član društva, po sklepu zbora članov pa tudi oseba, ki jo društvo zaposli (poklicni sekretar). V primeru poklicnega sekretarja zbor članov določi pogoje, ki jih mora izpolnjevati sekretar za sklenitev pogodbe o zaposlitvi.

Sekretarja imenuje in razrešuje IO za čas mandata.

**V. VOLITVE ORGANOV DRUŠTVA**

**Razpis volitev**

**37. člen**

IO razpiše volitve v organe društva najmanj 60 dni pred iztekom tekočih mandatov članov organov ter predsednika in podpredsednika društva.

S sklepom o razpisu volitev se določijo dan volitev, člani organov oziroma organi, ki se volijo, in imenuje volilna komisija. Sklep tudi določa, ali bodo volitve javne ali tajne.

Sklep o razpisu volitev se javno objavi na spletni strani društva.

Na podlagi sklepa o razpisu volitev predsednik društva skliče zbor članov.

**Volilna komisija**

**38. člen**

Volilno komisijo sestavljajo predsednik in dva člana ter njihovi namestniki.

Predsednik in člana volilne komisije ter njihovi namestniki ne morejo biti kandidati za organe, ki se volijo na volitvah.

Komisijo se imenuje za vsake volitve posebej.

**Naloge volilne komisije**

**39. člen**

Volilna komisija vodi in organizira volilni postopek ter skrbi za njegovo zakonitost.

Komisija tudi: določa rokovnik za izvedbo volitev, sestavi in objavi volilni imenik, pripravi in izvaja kandidacijski postopek, določi kandidacijske liste za vse organe, ki se volijo, organizira, pripravlja volilno gradivo za dan volitev, vodi in nadzoruje potek volitev na zboru članov, ugotavlja in razglaša izid glasovanja, daje pojasnila v zvezi z volilnim postopkom ter opravlja strokovne in druge naloge, ki so potrebne za izvedbo volitev.

Volilna komisija o svojem delu sestavlja zapisnike in poročila, ki so javni.

Komisija je za svoje delo odgovorna IO in zboru članov.

Za izvedbo postopka volitev društvo volilni komisiji zagotavlja potrebno administrativno tehnično pomoč.

**Kandidacijski postopek**

**40. člen**

Postopek za kandidiranje članov organov, predsednika in podpredsednika se začne takoj po razpisu volitev.

Volilna komisija povabi vse redne in častne člane društva s statusom rednega člana k prijavi kandidatur za organe, določi kandidacijski rokovnik in ga objavi.

Kandidate za organe društva predlagajo najmanj trije člani. Predlogi kandidatov morajo vsebovati izjavo kandidata, da soglaša s kandidaturo.

Če v roku, ki ga je določila volilna komisija z rokovnikom za izvedbo volitev, ni bilo zbranih dovolj kandidatov za člane posameznih organov, jih s sklepom predlagajo organi sami, kandidate za funkcijo predsednika in podpredsednika pa predlaga IO. Vsi predlagani člani morajo podati izjavo, da soglašajo s kandidaturo, v nasprotnem predlog kandidature ni veljaven.

Po izteku roka za zbiranje kandidatur, volilna komisija določi kandidacijske liste za vse organe, ki se volijo, in jih skupaj s poročilom predloži IO.

IO pošlje članom društva kandidacijske liste skupaj z vabilom na zbor članov.

**Predstavitev kandidatov**

**41. člen**

V volilnem postopku, in sicer najkasneje na zboru članov, na katerem bodo opravljene volitve, kandidati za funkcijo predsednika in podpredsednika predstavijo vizijo delovanja društva.

**Način glasovanja**

**42. člen**

Glasuje se praviloma tajno, če IO v sklepu o razpisu volitev ne določi drugače.

**Kandidati, ki so izvoljeni**

**43. člen**

Za člana organa ter funkcijo predsednika in podpredsednika je izvoljen kandidat, ki dobi večino glasov vseh navzočih na zboru članov, ki je bil sklican za izvedbo volitev. Če imata dva člana enako število glasov, postane član tisti kandidat, ki ima daljši status člana društva.

V primeru, da za posamezen organ ni bilo dovolj kandidatov (npr. zato, ker so posamezni člani odstopili od kandidature, ali pa so bile kandidature neveljavne) kot tudi če ni kandidatov za funkcijo predsednika ali podpredsednika, lahko zbor članov, ne glede na siceršnji postopek volitev, za člana organa oziroma predsednika ali podpredsednika izvoli kandidata, ki se je na istem zboru članov predlagal sam, ali pa so ga predlagali najmanj trije navzoči člani. Pogoj za *ad hoc* kandidaturo in izvolitev je soglasje kandidata h kandidaturi

Izide volitev najkasneje naslednji dan po izvedbi volitev razglasi volilna komisija, ki tudi poskrbi za njiho javno objavo na spletni strani društva.

**Potrditev mandatov**

**44. člen**

Mandate izvoljenih članov organov ter predsednika in podpredsednika potrdi volilna komisija, ki izvoljenim članom organov izda potrdilo, v katerem določi tudi začetek teka mandatov.

Mandati praviloma začnejo teči naslednji dan po izteku tekočih mandatov članov organov.

Mandata predsednika in podpredsednika začneta teči z dnem vročitve odločbe o imenovanju, ki jo podpišeta predsednik volilne komisije in predsednik izvršnega odbora.

**Predčasno prenehanje mandatov**

**45. člen**

Članom organov, predsedniku in podpredsedniku društva predčasno preneha mandat v naslednjih primerih:

* če sam odstopi iz organa ali članstva društva, in sicer z datumom odstopne izjave,
* z razrešitvijo z dnem, ko postane sklep o razrešitvi dokončen,
* s smrtjo,
* s prenehanjem delovanja društva.

Razlog za razrešitev so: neudeleževanje ali neredno udeleževanje sej organov, delovanje v nasprotju z interesi društva, sodelovanje pri sprejemanju nezakonitih sklepov, na pisni predlog najmanj 15 članov društva, ki mora biti ustrezno obrazložen.

Za postopek razrešitve se smiselno uporabljajo določbe o volitvah (brez določb o kandidacijskem postopku).

**Nadomestne oziroma predčasne volitve**

**46. člen**

Nadomestne oziroma predčasne volitve se opravijo v primeru:

* če število članov organa pade pod število, ki zagotavlja sklepčnost in s tem povezano potrebno večino za sprejemanje odločitev (nadomestne volitve),
* če odstopijo vsi člani organa (predčasne volitve),
* če predsedniku ali podpredsedniku predčasno preneha mandat (predčasne volitve).

**Podrobnejša ureditev volitev**

**47. člen**

Postopek volitev, nadomestnih oziroma predčasnih volitev in postopek razrešitve se lahko podrobneje uredi s poslovnikom.

**VI. KOMISIJA ZA VALVASORJEVE NAGRADE, PRIZNANJA IN DIPLOME**

**48. člen**

V okviru društva deluje Komisija za podeljevanje Valvasorjevih nagrad, priznanj in diplom za izjemne dosežke na področju muzejstva, ki zbira nominacije ter pripravlja izbor in utemeljitve predlogov za podelitev nagrad, priznanj in diplom. Delo komisije je zaupno in neodvisno od drugih teles.

Delovanje komisije ureja poseben pravilnik, ki ga društvo sprejme na zboru članov.

IO izmed članov društva predlaga kandidate za člane komisije, ki so ugledni strokovni delavci s področja muzejstva. Izvoljeni so na zboru članov.

**VII. FINANCIRANJE DRUŠTVA IN NADZOR NAD RAZPOLAGANJEM S SREDSTVI**

**49. člen**

Društvo pridobiva sredstva za svoje delovanje:

* s članarino svojih članov,
* z letnimi prispevki ljubiteljev muzejev,
* z darili in volili ter s prostovoljnimi prispevki,
* iz naslova dejavnosti društva,
* s prispevki sponzorjev,
* z dodeljenimi sredstvi iz proračuna Republike Slovenije
* iz javnih virov financiranja,
* iz drugih virov.

**50. člen**

Društvo vodi finančno in materialno poslovanje v skladu s predpisi, računovodskimi standardi in sklepi organov društva. Člani društva izvajajo nadzor nad materialno finančnim poslovanjem društva neposredno z vpogledom v dokumentacijo in posredno preko nadzornega odbora društva.

Če društvo pri opravljanju svoje dejavnosti ustvari presežek prihodkov nad odhodki, ga mora porabiti za izvajanje dejavnosti, za katero je ustanovljeno.

Društvo vodi poslovne dogodke po sistemu dvostavnega knjigovodstva. Način izkazovanja podatkov je v letnih poročilih.

Dohodki, pridobljeni s pridobitno dejavnostjo, se morajo voditi in izkazovati ločeno.

S premoženjem društva upravlja IO. Nepremičnine se lahko kupijo ali odtujijo le na podlagi sklepa zbora članov društva.

Vsaka delitev premoženja med člani društva je nična.

**51. člen**

Društvo razpolaga s finančnimi sredstvi v skladu z letnim programom in finančnim načrtom, ki ga sprejme zbor članov.

Društvo ima transakcijski račun odprt pri poslovni banki. Za izvajanje finančnih transakcij društvo uporablja elektronsko bančništvo. Društvo ima tudi gotovinsko poslovanje. Vsa plačila in izplačila se izvajajo izključno preko računa društva.

**52. člen**

Za vodenje finančno materialnih zadev lahko društvo sklene podjemno pogodbo ali pogodbo o zaposlitvi s strokovnjakom za to področje, ali pa v ta namen pogodbeno angažira pravno osebo, kot je npr. računovodski servis.

**53. člen**

Društvo ima premično in nepremično premoženje, ki je kot last društva vpisano v zemljiško knjigo.

Nepremično premoženje se lahko kupi, proda ali pa odda v najem le na podlagi sklepa zbora članov.

Društvo je lastnik nepremičnega premoženja ID : 837376, 4364261, 2685630, 166478 2306401, 1509463, 3524932, 2363436, parc. št. in k.o.: 1132/37, 1132/50, 1132/51, 1132/52, 1132/53, 1132/56, 1132/81, 1132/82, k.o. 2191 - ŽELEČE, ki v naravi predstavlja Dom muzealcev na Bledu.

**VIII. JAVNOST DELA DRUŠTVA**

**54. člen**

Delo društva in njegovih organov je javno. Za zagotavljanje javnosti dela društva je odgovoren predsednik društva.

Društvo o svojem delu celovito in sprotno obvešča svoje člane in zainteresirano javnost, in sicer:

* z internimi obvestili in z zapisniki sej organov društva,
* z objavami v sredstvih javnega obveščanja,
* z izdajanjem svojih glasil in drugih publikacij,
* preko spletnih strani,
* preko elektronske pošte,
* preko navadne pošte,
* na druge načine.

**XI. PRENEHANJE DRUŠTVA**

**55. člen**

Društvo preneha:

* po sklepu zbora članov,
* po samem zakonu,
* če število članov pade pod deset.

Po prenehanju društva se njegovo premoženje prenese na sorodno društvo, ki ga določi zbor članov.

**X. PREHODNE IN KONČNE DOLOČBE**

**56. člen**

Ta statut začne veljati naslednji dan po objavi na spletni strani društva.

Z dnem uveljavitve tega statuta preneha veljati statut društva, sprejet dne 1. 2. 2012.

Ljubljana, …………

 Predsednik Slovenskega muzejskega društva:

# dr. Flavio Bonin